b'\n_START_ARTICLE_\nLina Medina\n_START_PARAGRAPH_\nLina Vanessa Medina (g. 1933\xc2\xa0m. rugs\xc4\x97jo 27 d. Peru) yra jauniausia \xc5\xbeinoma motina medicinos istorijoje, pagimd\xc5\xbeiusi b\xc5\xabdama 5 met\xc5\xb3, septyni\xc5\xb3 m\xc4\x97nesi\xc5\xb3 ir 21 dienos.\n_START_SECTION_\nAnkstyva branda, gimdymas\n_START_PARAGRAPH_\nPenkiamet\xc4\x97 Lina Medina buvo savo t\xc4\x97v\xc5\xb3 atvesta \xc4\xaf ligonin\xc4\x99 d\xc4\x97l did\xc4\x97jan\xc4\x8dio pilvo. I\xc5\xa1 prad\xc5\xbei\xc5\xb3 manyta, kad ji turi augl\xc4\xaf, bet daktarai nustat\xc4\x97, kad mergait\xc4\x97 yra septintame n\xc4\x97\xc5\xa1tumo m\xc4\x97nesyje. Daktaras Gerardas Lozada nuve\xc5\xbe\xc4\x97 Medin\xc4\x85 \xc4\xaf Peru sostin\xc4\x99 Lim\xc4\x85 ir ten kiti specialistai patvirtino, kad penkiamet\xc4\x97 yra n\xc4\x97\xc5\xa1\xc4\x8dia. Po pusantro m\xc4\x97nesio Linai Medinai buvo atliktas Cezario pj\xc5\xabvis ir ji pagimd\xc4\x97 berniuk\xc4\x85._NEWLINE_\xc5\xa0is atvejis buvo detaliai apra\xc5\xa1ytas medicininiame \xc5\xbeurnale La Presse M\xc3\xa9dicale, kuriame taip pat buvo pateiktos papildomos detal\xc4\x97s, pasak kuri\xc5\xb3 mergait\xc4\x97 patyr\xc4\x97 menarch\xc4\x99 (pirm\xc4\x85sias m\xc4\x97nesines) b\xc5\xabdama vos 8 m\xc4\x97nesi\xc5\xb3 am\xc5\xbeiaus, nors kitas straipsnis teigia, jog tai \xc4\xafvyko jai esant dvej\xc5\xb3 su puse met\xc5\xb3. Taip pat ne\xc4\xafprastai anksti i\xc5\xa1sivyst\xc4\x97 Linos Medinos kr\xc5\xabtys ir subrendo jos kaulai. Toks ekstremaliai ankstyvas brendimas yra labai retas, bet n\xc4\x97ra nereg\xc4\x97tas.\n_START_SECTION_\nS\xc5\xabnus\n_START_PARAGRAPH_\nMedinos s\xc5\xabnus gimimo metu sv\xc4\x97r\xc4\x97 2,7\xc2\xa0kg. Mergait\xc4\x97s daktaro garbei, k\xc5\xabdikiui buvo duotas Gerardo vardas. Gerardas u\xc5\xbeaugo manydamas, kad Lina Medina yra jo sesuo, bet b\xc5\xabdamas 10 met\xc5\xb3 su\xc5\xbeinojo ties\xc4\x85. Nors Gerardas augo sveikas, b\xc5\xabdamas 40 met\xc5\xb3 jis mir\xc4\x97 d\xc4\x97l kaul\xc5\xb3 \xc4\x8diulp\xc5\xb3 ligos.\n_START_SECTION_\nV\xc4\x97lesnis gyvenimas\n_START_PARAGRAPH_\nMedina niekada neatskleid\xc4\x97, kas yra jos s\xc5\xabnaus t\xc4\x97vas ir nepapasakojo savo pastojimo aplinkybi\xc5\xb3. D\xc4\x97l \xc4\xaftarimo i\xc5\xa1prievartavimu, buvo suimtas Medinos t\xc4\x97vas, bet v\xc4\x97liau j\xc4\xaf paleido d\xc4\x97l \xc4\xafrodym\xc5\xb3 stokos. _NEWLINE_B\xc5\xabdama jauna suaugusioji, Medina dirbo sekretore Gerardo Lozados klinikoje Limoje. N\xc4\x97\xc5\xa1\xc4\x8di\xc4\x85 Medin\xc4\x85 globoj\xc4\x99s Daktaras Lozada suteik\xc4\x97 jai i\xc5\xa1silavinim\xc4\x85 ir pad\xc4\x97jo jos s\xc5\xabnui mokyklos reikaluose.'